Broj: 711-I-539-M-21/21-02-8

Zagreb, 12. ožujka 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), ), **na zahtjev dužnosnika Zvonimira Novosela, gradonačelnika Grada Jastrebarsko,** za davanjem mišljenja Povjerenstva, na 118. sjednici, održanoj 12. ožujka 2021.g., daje sljedeće

**MIŠLJENJE**

**Dužnosnik Zvonimir Novosel, gradonačelnik Grada Jastrebarsko, na temelju članka 8. stavka 2. ZSSI-a, obvezan je u izvješće o imovinskom stanju unijeti kuću u izgradnji istekom godine u kojoj navedena kuća postane podobna za boravak, bez obzira što se u trenutku nastanka obveze podnošenja izvješća ne mogu ishoditi sve potrebne dozvole.**

Obrazloženje

Zvonimir Novosel, gradonačelnik Grada Jastrebarsko, podnio je zahtjev za davanjem mišljenja Povjerenstva koji je u knjigama ulazne pošte zaprimljen dana 1. ožujka 2021.g., pod poslovnim brojem 711-U-797-M-21/21-01-1 te je povodom istog otvoren predmet broj M-21/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Zvonimir Novosel obnaša dužnost gradonačelnika Grada Jastrebarsko, počevši od 25. svibnja 2017.g., a istu je dužnost obnašao i u prethodnom mandatu te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu od Povjerenstva traži mišljenje je li u obvezi prijaviti u izvješću o imovinskom stanju građevinu stambene namjene u izgradnji, koja nije u cijelosti dovršena niti je podobna za boravak.

Dužnosnik nadalje obrazlaže da je u izvješću o imovinskom stanju podnesenom 27. prosinca 2019.g. navedena nekretnina, vrsta „građevinsko zemljište“, površine 909 čhv, koja se nalazi u k.o. Reka Plešivička, približne tržišne vrijednosti 150.000,00 kn. U napomeni izvješća navedeno je da je stambeni kredit u Erste Banci podignut za gradnju obiteljske kuće prema građevinskoj dozvoli: KLASA: UP/I-361-03/19-01/000024, URBROJ: 238/1-18-05/1-19-0003, od 22. svibnja 2019.g., s datumom pravomoćnosti: 11. lipnja 2019.g. Gradnja montažne obiteljske kuće započela je 08. srpnja 2019.g., temeljem Ugovora s izvođačem radova - tvrtkom DomusPlus d.o.o., broj: U-19/19 od 3. srpnja 2019.g. Gradnja se odvija na nekretnini površine 909 čhv upisanoj u imovinsku karticu, a investitori su dužnosnik osobno i njegova supruga.

Vezano za navedeno, dužnosnik navodi da je na predmetnoj nekretnini u tijeku izgradnja građevine stambene namjene 3.a skupine - dvije stambene jedinice, investitora dužnosnika Zvonimira Novoselca i njegove supruge, za koju je podnesena prijava početka građenja nadležnom Upravnom odjelu za prostorno uređenje, gradnju i zaštitu okoliša Zagrebačke županije, dana 1. srpnja 2019.g. Na predmetnoj građevini koja je u naravi montažna kuća s dvije zasebne stambene jedinice u tijeku su građevinski radovi. Naime, u objektu nema stubišta koje bi povezivalo dvije etaže u stambenoj jedinicu u kojoj će stanovati dužnosnik sa svojom obitelji niti su montirane sanitarije i rasvjetna tijela. Također, nije puštena voda u sustav objekta te stoga nije izvršena funkcionalna proba instalacija vode i kanalizacije. Nastavno na navedeno, dužnosnik smatra nespornim da navedeni objekt nije u cijelosti dovršen niti je podoban za boravak te dodatno ističe da za predmetnu građevinu nije podnesen zahtjev za tehnički pregled niti je ishođena uporabna dozvola te da u istoj nitko ne stanuje.

U privitku zahtjeva za davanjem mišljenja dužnosnik je dostavio fotografije unutrašnjosti navedene građevine kojima potvrđuje svoje navode.

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu Povjerenstvu izvješće o dužnosti koju obnašaju profesionalno ili neprofesionalno, o ostalim dužnosnima koje obnašaju, odnosno djelatnostima koje obavljaju, o djelatnosti koju su obavljali ne posredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Povjerenstvo ukazuje da je dana 18. lipnja 2020.g. donijelo Smjernicu i uputu broj: 711-I-842-R-73/20-01-17 u kojoj se navodi da, u slučaju kada se na zemljištu u vlasništvu dužnosnika ili bračnog druga dužnosnika provode građevinski radovi tako da objekt u izgradnji nije u cijelosti dovršen, bitnu okolnost predstavlja činjenica nalazi li se objekt u završnoj fazi izgradnje tako da je pogodan za boravak. Sukladno tome, ako u trenutku podnošenja izvješća povodom stupanja na dužnost postoje objekti koji ispunjavaju navedeni kriterij podobnosti za boravak, treba ih navesti u obrascu izvješća o imovinskom stanju, a ako se navedeni kriterij ispuni za vrijeme trajanja mandata, dužnosnici su objekte u gradnji obvezni unijeti u izvješće o imovinskom stanju istekom godine u kojoj isti postanu podobni za boravak, bez obzira što se u trenutku nastanka obveze podnošenja izvješća ne mogu ishoditi sve potrebne dozvole.

U ovoj se situaciji dužnosnici upućuju da u propisanom obrascu izvješća o imovinskom stanju u dijelu „*Podatci o nekretninama*“, u padajućem izborniku „*Vrsta nekretnine*“ izaberu opciju „*Kuća s okućnicom*“ ili „*Vikendica sa pratećim zemljištem*“ te da u rubriku „*Površina*“ unesu stvarnu površinu građevinskog zemljišta, kao i da u rubrici „*Približna tržišna vrijednost nekretnine*“ navedu ukupnu vrijednost nekretnine koja obuhvaća vrijednost zemljišta, kuće te svih drugih objekata koji se grade na istom zemljištu.

U rubrici „Napomena“ dužnosnici trebaju navesti da se na građevinskom zemljištu grade kuća i pomoćni objekt te da se nalaze u završnoj fazi izgradnje, ali da isti u trenutku podnošenja izvješća nisu ispunili pretpostavke za pribavljanje uporabne dozvole pa slijedom toga ne mogu biti upisani u katastar i zemljišne knjige.

Povjerenstvo je izvršilo uvid u podnesena izvješća o imovinskom stanju dužnosnika Zvonimira Novosela te utvrdilo da je dužnosnik u svim podnesenim izvješćima o imovinskom stanju navodio građevinsko zemljište u Donjoj Reci, k.o. Reka Plešivička, približne tržišne vrijednosti 150.000,00 kn.

U izvješću o imovinskom stanju podnesenom 27. prosinca 2019.g. dužnosnik je u napomeni naveo da je dana 8. srpnja 2019.g. započela gradnja montažne obiteljske kuće temeljem ugovora s izvođačem radova DomusPlus d.o.o. te da se gradnja odvija na nekretnini površine 909 čhv, upisanoj u imovinskoj kartici, a investitori su dužnosnik i njegova supruga.

S obzirom da dužnosnik u zahtjevu za davanjem mišljenja navodi da predmetna kuća u izgradnji još uvijek nije podobna za boravak budući da nema stubište koje bi spajalo dvije etaže, kao ni sanitarije te da u sustav objekta još nije puštena voda niti je izvršena funkcionalna proba instalacija vode i kanalizacije, Povjerenstvo zaključuje da navedeni objekt nije u završnoj fazi izgradnje tako da je podoban za boravak, odnosno da nije ispunjen bitan element za unošenje navedene kuće u izvješće o imovinskom stanju.

S obzirom na sve navedeno, Dužnosnik Zvonimir Novosel, gradonačelnik Grada Jastrebarsko, bit će obvezan u izvješće o imovinskom stanju unijeti kuću u izgradnji istekom godine u kojoj navedena kuća postane podobna za boravak, bez obzira što se u trenutku nastanka obveze podnošenja izvješća ne mogu ishoditi sve potrebne dozvole.

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1.Dužnosnik Zvonimir Novosel, elektronička dostava

2.Objava na internetskoj stranici Povjerenstva

3.Pismohrana